CELEX: 32015D1423
Language: el
Date: 2015-08-21 00:00:00
Title: Εκτελεστική απόφαση (ΕΕ) 2015/1423 της Επιτροπής, της 21ης Αυγούστου 2015, για ορισμένα προσωρινά μέτρα προστασίας σχετικά με την οζώδη δερματίτιδα στην Ελλάδα [κοινοποιηθείσα υπό τον αριθμό C(2015) 6010] (Κείμενο που παρουσιάζει ενδιαφέρον για τον ΕΟΧ)

25.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 222/7
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1423 ΤΗΣ ΕΠΙΤΡΟΠΉΣ
   της 21ης Αυγούστου 2015
   για ορισμένα προσωρινά μέτρα προστασίας σχετικά με την οζώδη δερματίτιδα στην Ελλάδα
   
      
         [κοινοποιηθείσα υπό τον αριθμό C(2015) 6010]
      
   
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 3,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Η οζώδης δερματίτιδα είναι μια ιογενής νόσος των βοοειδών, η οποία μεταδίδεται κυρίως μέσω φορέα και χαρακτηρίζεται από σοβαρές ζημίες, ενώ παράλληλα έχει το δυναμικό για σημαντική διασπορά, κυρίως μέσω ζώντων ζώων και προϊόντων που προέρχονται από μολυσμένα ζώα.
            
         
               (2)
            
            
               Η οδηγία 92/119/ΕΟΚ του Συμβουλίου (3) θεσπίζει γενικά μέτρα για τον έλεγχο ορισμένων νόσων των ζώων, συμπεριλαμβανομένης της οζώδους δερματίτιδας. Σε αυτά περιλαμβάνονται μέτρα που πρέπει να λαμβάνονται στην περίπτωση υπόνοιας και επιβεβαίωσης της οζώδους δερματίτιδας.
            
         
               (3)
            
            
               Στις 20 Αυγούστου 2015 οι ελληνικές αρχές κοινοποίησαν στην Επιτροπή δύο εστίες οζώδους δερματίτιδας σε εκμεταλλεύσεις βοοειδών με συνολικά περίπου 200 βοοειδή στην περιοχή Φέρες, που ανήκει στην περιφερειακή ενότητα Έβρου στην Ελλάδα.
            
         
               (4)
            
            
               Η Ελλάδα εφάρμοσε τα κατάλληλα μέτρα στο πλαίσιο της οδηγίας 92/119/ΕΟΚ και θέσπισε ζώνες προστασίας και επιτήρησης γύρω από τις εστίες, σύμφωνα με το άρθρο 10 της εν λόγω οδηγίας.
            
         
               (5)
            
            
               Ελλοχεύει ο κίνδυνος διασποράς του ιού της οζώδους δερματίτιδας σε άλλες περιοχές της Ελλάδας και σε άλλα κράτη μέλη, ιδίως μέσω του εμπορίου ζώντων βοοειδών και του σπέρματός τους, της διακίνησης ορισμένων άγριων μηρυκαστικών και της διάθεσης στην αγορά ορισμένων προϊόντων που προέρχονται από βοοειδή.
            
         
               (6)
            
            
               Προκειμένου να αποφευχθεί η διασπορά του ιού σε άλλα μέρη της Ελλάδας, σε άλλα κράτη μέλη και τρίτες χώρες, είναι σκόπιμο να απαγορευτεί η διακίνηση και η αποστολή βοοειδών και του σπέρματός τους, καθώς και η διάθεση στην αγορά ορισμένων προϊόντων ζωικής προέλευσης από την περιφερειακή ενότητα Έβρου.
            
         
               (7)
            
            
               Εκκρεμούσης της συνεδρίασης της μόνιμης επιτροπής φυτών, ζώων, τροφίμων και ζωοτροφών και σε συνεργασία με το εν λόγω κράτος μέλος, η Επιτροπή θα πρέπει να λάβει προσωρινά μέτρα προστασίας σχετικά με την οζώδη δερματίτιδα στην Ελλάδα.
            
         
               (8)
            
            
               Η κατάσταση θα επανεξεταστεί κατά την επόμενη συνεδρίαση της μόνιμης επιτροπής φυτών, ζώων, τροφίμων και ζωοτροφών και τα μέτρα θα προσαρμοστούν, εφόσον κριθεί αναγκαίο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ελλάδα απαγορεύει την αποστολή των ακόλουθων εμπορευμάτων από την περιφερειακή ενότητα Έβρου προς άλλα μέρη της Ελλάδας, προς άλλα κράτη μέλη και προς τρίτες χώρες:
   
               α)
            
            
               ζώντα βοοειδή και άγρια μηρυκαστικά·
            
         
               β)
            
            
               σπέρμα βοοειδών.
            
         2.   Η Ελλάδα απαγορεύει τη διάθεση στην αγορά, εκτός της περιφερειακής ενότητας Έβρου, των ακόλουθων εμπορευμάτων από την περιφερειακή ενότητα Έβρου:
   
               α)
            
            
               νωπό κρέας που παράγεται από βοοειδή, καθώς και παρασκευάσματα κρέατος και προϊόντα με βάση το κρέας που παράγονται από το εν λόγω νωπό κρέας·
            
         
               β)
            
            
               γάλα και γαλακτοκομικά προϊόντα που προέρχονται από βοοειδή·
            
         
               γ)
            
            
               αμεταποίητα ζωικά υποπροϊόντα που προέρχονται από βοοειδή, εκτός εάν προορίζονται, υπό την επίσημη εποπτεία της αρμόδιας αρχής, για διάθεση σε εγκεκριμένη μονάδα εντός της ελληνικής επικράτειας.
            
         Άρθρο 2
   Η παρούσα απόφαση εφαρμόζεται έως τις 30 Σεπτεμβρίου 2015.
   Άρθρο 3
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 21 Αυγούστου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  Οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (ΕΕ L 62 της 15.3.1993, σ. 69).